CELEX: 32016D2143
Language: mt
Date: 2016-12-01 00:00:00
Title: Deċiżjoni tal-Kunsill (UE) 2016/2143 tal-1 ta' Diċembru 2016 dwar il-pożizzjoni li għandha tiġi adottata f'isem l-Unjoni Ewropea fil-Kumitat tal-Kummerċ u tal-Iżvilupp CARIFORUM-UE tal-Ftehim ta' Sħubija Ekonomika bejn l-Istati tal-CARIFORUM, minn naħa, u l-Komunità Ewropea u l-Istati Membri tagħha, min-naħa l-oħra, rigward it-twaqqif ta' Kumitat Speċjali għall-Agrikoltura u s-Sajd

7.12.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 332/18
            
         DEĊIŻJONI TAL-KUNSILL (UE) 2016/2143
   tal-1 ta' Diċembru 2016
   dwar il-pożizzjoni li għandha tiġi adottata f'isem l-Unjoni Ewropea fil-Kumitat tal-Kummerċ u tal-Iżvilupp CARIFORUM-UE tal-Ftehim ta' Sħubija Ekonomika bejn l-Istati tal-CARIFORUM, minn naħa, u l-Komunità Ewropea u l-Istati Membri tagħha, min-naħa l-oħra, rigward it-twaqqif ta' Kumitat Speċjali għall-Agrikoltura u s-Sajd
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207 flimkien mal-Artikolu 218(9) tiegħu,
   Wara li kkunsidra l-proposta tal-Kummissjoni Ewropea,
   Billi:
   
               (1)
            
            
               Il-Ftehim ta' Sħubija Ekonomika bejn l-Istati tal-CARIFORUM, minn naħa, u l-Komunità Ewropea u l-Istati Membri tagħha, min-naħa l-oħra (1) (“il-Ftehim”), ġie ffirmat fil-15 ta' Ottubru 2008, u ġie applikat provviżjorjament mid-29 ta' Diċembru 2008.
            
         
               (2)
            
            
               Bis-saħħa tal-Artikolu 230(4) tal-Ftehim, il-Kumitat tal-Kummerċ u tal-Iżvilupp CARIFORUM-UE jista' jistabbilixxi u jissorvelja kwalunkwe kumitat speċjali sabiex jitratta kwistjonijiet li jaqgħu taħt il-kompetenza tiegħu.
            
         
               (3)
            
            
               Sabiex jinkisbu l-objettivi stipulati fl-Artikolu 37 tal-Ftehim, għandu jitwaqqaf Kumitat Speċjali għall-Agrikoltura u s-Sajd sabiex jitratta b'mod aktar effiċjenti l-kwistjonijiet relatati mal-agrikoltura u s-Sajd, kif ġie miftiehem f'laqgħat preċedenti tal-Kumitat tal-Kummerċ u tal-Iżvilupp CARIFORUM-UE.
            
         
               (4)
            
            
               Huwa xieraq li tkun stabbilita l-pożizzjoni li għandha tiġi adottata f'isem l-Unjoni fil-Kumitat tal-Kummerċ u tal-Iżvilupp CARIFORUM-UE rigward it-twaqqif ta' Kumitat Speċjali għall-Agrikoltura u s-Sajd.
            
         
               (5)
            
            
               Il-pożizzjoni tal-Unjoni fil-Kumitat tal-Kummerċ u tal-Iżvilupp CARIFORUM-UE għandha għalhekk tkun ibbażata fuq l-abbozz tad-deċiżjoni mehmuż,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tiġi adottata f'isem l-Unjoni fil-Kumitat tal-Kummerċ u tal-Iżvilupp CARIFORUM-UE tal-Ftehim ta' Sħubija Ekonomika bejn l-Istati tal-CARIFORUM, minn naħa, u l-Komunità Ewropea u l-Istati Membri tagħha, min-naħa l-oħra, rigward it-twaqqif ta' Kumitat Speċjali għall-Agrikoltura u s-Sajd għandha tkun bbażata fuq l-abbozz tad-deċiżjoni tal-Kumitat tal-Kummerċ u tal-Iżvilupp CARIFORUM-UE mehmuż ma' din id-Deċiżjoni.
   Ir-rappreżentanti tal-Unjoni fil-Kumitat tal-Kummerċ u tal-Iżvilupp CARIFORUM-UE jistgħu jaqblu dwar bidliet tekniċi fl-abbozz tad-deċiżjoni mingħajr deċiżjoni ulterjuri tal-Kunsill.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, l-1 ta' Diċembru 2016.
      
         
            Għall-Kunsill
         
         
            Il-President
         
         A. ÉRSEK
      
   
   
      (1)  ĠU L 289, 30.10.2008, p. 3.
   
      ABBOZZ
      DEĊIŻJONI Nru …/2016 TAL-KUMITAT TAL-KUMMERĊ U TAL-IŻVILUPP CARIFORUM-UE
      ta' …
      stabbilit bil-Ftehim ta' Sħubija Ekonomika bejn l-Istati tal-CARIFORUM, minn naħa, u l-Komunità Ewropea u l-Istati Membri tagħha, min-naħa l-oħra, rigward it-twaqqif ta' Kumitat Speċjali għall-Agrikoltura u s-Sajd
      IL-KUMITAT TAL-KUMMERĊ U TAL-IŻVILUPP CARIFORUM-UE
      Wara li kkunsidra l-Ftehim ta' Sħubija Ekonomika bejn l-Istati tal-CARIFORUM, minn naħa, u l-Komunità Ewropea u l-Istati Membri tagħha, min-naħa l-oħra, u b'mod partikolari l-Artikolu 230(4)(a) tiegħu,
      Wara li kkunsidra r-Regoli ta' Proċedura tal-Kumitat tal-Kummerċ u tal-Iżvilupp CARIFORUM-UE, stabbilit mill-Kunsill Konġunt CARIFORUM-UE fis-17 ta' Mejju 2010 permezz tad-Deċiżjoni Nru 1/2010, u b'mod partikolari l-Artikolu 11 tagħha,
      Billi huwa xieraq li jiġi stabbilit Kumitat Speċjali għall-Agrikoltura u s-Sajd sabiex jintlaħqu l-objettivi tad-dispożizzjonijiet dwar l-agrikoltura u s-sajd tal-Ftehim ta' Sħubija Ekonomika bejn l-Istati tal-CARIFORUM, minn naħa, u l-Komunità Ewropea u l-Istati Membri tagħha, min-naħa l-oħra (il-“Ftehim”),
      ADOTTA DIN ID-DEĊIŻJONI:
      Artikolu 1
      1.   Il-Kumitat Speċjali għall-Agrikoltura u s-Sajd CARIFORUM-UE huwa b'dan stabbilit biex iwettaq il-funzjonijiet previsti fl-Artikolu 2.
      2.   Il-Kumitat Speċjali għall-Agrikoltura u s-Sajd CARIFORUM-UE għandu jkun ukoll forum fejn il-Partijiet jistgħu jiskambjaw esperjenzi, informazzjoni u l-aħjar prattiki, u jikkonsultaw dwar il-kwistjonijiet kollha relatati mal-objettivi previsti fil-Kapitolu 5 tat-Titolu I tal-Parti II tal-Ftehim u li huma rilevanti għall-kummerċ bejn il-Partijiet.
      Artikolu 2
      Il-Kumitat Speċjali għall-Agrikoltura u s-Sajd għandu:
      
                  (a)
               
               
                  b'mod ġenerali isegwi l-aspetti kollha tal-Kapitolu 5 — Agrikoltura u Sajd — tat-Titolu I tal-Parti II, tal-Ftehim;
               
            
                  (b)
               
               
                  b'mod ġenerali isegwi l-aspetti l-oħra kollha tal-Ftehim li jirrigwardaw l-agrikoltura u s-sajd, inklużi l-oqsma li ġejjin tat-Titolu I tal-Parti II — Kummerċ ta' merkanzija:
                  
                              (i)
                           
                           
                              Kapitolu 1 — Il-kwistjonijiet kollha li jirrigwardaw il-kummerċ ta' prodotti agrikoli u tas-sajd, inklużi t-tariffi;
                           
                        
                              (ii)
                           
                           
                              Kapitolu 3 — Artikolu 28 — Sussidji fuq l-esportazzjonijiet agrikoli;
                           
                        
                              (iii)
                           
                           
                              Kapitolu 6 — Ostakli tekniċi għall-kummerċ, f'dak li għandu x'jaqsam ma' prodotti agrikoli u tas-sajd; kif ukoll
                           
                        
                              (iv)
                           
                           
                              Kapitolu 7 — Il-miżuri sanitarji u fitosanitarji, f'dak li għandu x'jaqsam ma' prodotti agrikoli u tas-sajd;
                           
                        
            
                  (c)
               
               
                  b'mod ġenerali isegwi l-aspetti kollha tat-Titolu IV, il-Kapitolu 2 –Innovazzjoni u Proprjetà Intelletwali, f'dak li għandu x'jaqsam ma' prodotti agrikoli u tas-sajd, inkluż l-Artikolu 145 — Indikazzjonijiet ġeografiċi u l-Artikolu 149 — Varjetajiet tal-pjanti;
               
            
                  (d)
               
               
                  jidħol fi djalogu dwar kwistjonijiet li jirrigwardaw l-agrikoltura u mas-sajd, inkluż fl-oqsma li ġejjin:
                  
                              (i)
                           
                           
                              il-produzzjoni, il-konsum u l-kummerċ ta' prodotti agrikoli u dwar l-iżviluppi rispettivi fis-suq tal-prodotti agrikoli u tas-sajd;
                           
                        
                              (ii)
                           
                           
                              il-promozzjoni tal-investiment u tat-trasferiment tal-għarfien fis-setturi agrikoli, alimentari u tas-sajd fil-CARIFORUM, inkluż fil-livell ta' attivitajiet fuq skala żgħira;
                           
                        
                              (iii)
                           
                           
                              il-politiki, il-liġijiet u r-regolamenti dwar l-agrikoltura, l-iżvilupp rurali u s-sajd;
                           
                        
                              (iv)
                           
                           
                              il-bidliet ta' politika u dawk istituzzjonali meħtieġa għas-sostenn tat-trasformazzjoni tas-setturi agrikoli u tas-sajd kif ukoll il-formulazzjoni u l-implimentazzjoni ta' politiki reġjonali dwar l-agrikoltura, l-ikel, l-iżvilupp rurali u s-sajd bil-mira ta' integrazzjoni reġjonali;
                           
                        
                              (v)
                           
                           
                              it-teknoloġiji ġodda, ir-riċerka u l-innovazzjoni kif ukoll il-politiki u l-miżuri relatati mal-kwalità; u
                           
                        
                              (vi)
                           
                           
                              l-iżviluppi fil-politika kummerċjali rigward komoditajiet u prodotti agrikoli tradizzjonali, inklużi l-banana, ir-rum, ir-ross u z-zokkor;
                           
                        
            
                  (e)
               
               
                  jassisti lill-Kumitat tal-Kummerċ u tal-Iżvilupp CARIFORUM-UE rigward il-funzjonijiet li ġejjin:
                  
                              (i)
                           
                           
                              biex jissorvelja u jkun responsabbli mill-implimentazzjoni u l-applikazzjoni korretta tad-dispożizzjonijiet tal-Ftehim rigward l-agrikoltura u s-sajd u biex jiddiskuti u jirrakkomanda prijoritajiet għall-kooperazzjoni f'dan ir-rigward;
                           
                        
                              (ii)
                           
                           
                              biex jissorvelja l-emenda futuritad-dispożizzjonijiet tal-Ftehim rigward l-agrikoltura u s-sajdu jevalwa l-applikazzjoni tagħhom;
                           
                        
                              (iii)
                           
                           
                              biex jieħu azzjoni sabiex jevita tilwim u jirriżolvi tilwim li jista' jinqala' rigward l-interpretazzjoni jew l-applikazzjoni tad-dispożizzjonijiet tal-Ftehim dwar l-agrikoltura u s-sajd, konformement mad-dispożizzjonijiet tal-Parti III tiegħu;
                           
                        
                              (iv)
                           
                           
                              biex jiddiskuti u jieħu azzjonijiet li jistgħu jiffaċilitaw il-kummerċ, l-investiment u l-opportunitajiet ta' negozju fis-setturi tal-agrikoltura u tas-sajd bejn il-Partijiet; u
                           
                        
                              (v)
                           
                           
                              biex jiddiskuti kwistjonijiet li jikkonċernaw id-dispożizzjonijiet tal-Ftehim dwar l-agrikoltura u s-sajd u kull aspett li jista' jaffettwa l-ilħuq tal-objettivi tiegħu;
                           
                        
            
                  (f)
               
               
                  jagħmel rakkomandazzjonijiet lill-Kumitat tal-Kummerċ u tal-Iżvilupp CARIFORUM-UE bl-għan li jissaħħu l-implimentazzjoni u l-funzjonament tad-dispożizzjonijiet tal-Ftehim dwar l-agrikoltura u s-sajd.
               
            Artikolu 3
      Il-Kumitat Speċjali għall-Agrikoltura u s-Sajd għandu jkun magħmul minn rappreżentanti tal-Kummissjoni, minn naħa, u rappreżentanti tad-Direttorat tal-CARIFORUM u tal-Istati Firmatarji tal-CARIFORUM, min-naħa l-oħra.
      Artikolu 4
      Din id-Deċiżjoni għandha tidħol fis-seħħ fi …
      
         Magħmul fi ….
         
            
               għall-Kumitat tal-Kummerċ u tal-Iżvilupp
            
            
               CARIFORUM-UE